BESLUTNING(1)

om WTO's årtusind-forhandlingsrunde, med særlig henvisning til AVS-rom

Den Paritetiske Forsamling AVS-EU,

- forsamlet i Strasbourg (Frankrig) den 29. marts - 1. april 1999,

A. der minder om Marrakesh-aftalen om oprettelse af Verdenshandelsorganisationen, navnlig præamblen, hvori aftalens parter blandt andet erkender, at deres forbindelser på det handelsmæssige område og deres økonomiske bestræbelser skal have til formål at højne levestandarden etc. i overensstemmelse med målsætningen om bæredygtig udvikling samtidig med, at det tilstræbes at beskytte og bevare miljøet,

B. der minder om, at parterne også vedtog, at der var behov for positive bestræbelser, der skulle udformes således, at udviklingslandene og specielt de mindst udviklede af dem, sikres en andel i væksten i den internationale handel, som står i forhold til de behov, de har for økonomisk udvikling,

C. der er foruroliget over, at der under den kommende revision er sandsynlighed for, at der vil blive foretaget ændringer i forskellige WTO-aftaler, som kan få indvirkning på præferencehandelen,

D. der genbekræfter sin beslutning om rom, der blev vedtaget på den 26. samling i Port Louis (Mauritius) den 20. - 23. april 1998,

E. der minder om beslutningen om rom, som blev vedtaget på AVS-Rådets 68. ministermøde i Bruxelles (Belgien) den 28. - 29. marts september 1998,

F. der minder om, at Lomé IV-konventionens målsætning for samhandelen er at fremme handelen mellem AVS og Fællesskabet, og som mener, at bestemmelserne i protokol nr. 6 om toldfri adgang for AVS-rom til EU-markedet havde til formål at sikre AVS-udviklingslandene en andel af markedet for rom, der står i forhold til deres behov for økonomisk udvikling,

G. der henviser til, hvor vigtig eksporten af rom til EU er for de romproducerende AVS-staters økonomier, samt til, at romindustrien i høj grad medvirker til indtjeningen af udenlandsk valuta og beskæftigelse og dermed til den socioøkonomiske udvikling og den politiske stabilitet i de pågældende stater,

H. der henviser til, at aftalen om "lys spiritus", der er blevet vedtaget på den første WTO-ministerkonference, og det efterfølgende memorandum mellem EU og USA af marts 1997 om ophævelse af told på visse alkoholiske drikkevarer, har undermineret AVS-præferencerne inden for handelen med rom, og udsat dem for konkurrence fra leverandører fra tredjelande, hvoraf over 80 % modtager subsidier,

I. der imidlertid noterer sig EU's erklæring af 24. marts 1997 om, at memorandummet mellem EU og USA ikke på nogen måde vil ændre de adgangsbetingelser, som AVS-eksporten af rom nyder godt af til Fællesskabets marked inden for Lomé-konventionens rammer, og ikke vil få indvirkning på den fremtidige ordning efter konventionens udløb i år 2000,

J. der konstaterer, at AVS-landene har intensiveret deres salgsfremmede kampagner med henblik på at udvikle et marked for romprodukter af højere kvalitet og vil kræve en fortsættelse af de nuværende præferencer under Lomé IV-konventionen i en forlænget periode, så de bliver i stand til at konkurrere med rom fra andre regioner på et toldfrit marked,

K. der mener, at det, som følge af memorandummet mellem EU og USA af marts 1997, som bevirkede, at AVS-rom blev udsat for øget konkurrence fra subsidierede romprodukter på deres traditionelle markeder, er af afgørende betydning, at der træffes afhjælpende foranstaltninger inden februar 2000, hvis AVS-landenes romindustrier skal overleve.

1. opfordrer Fællesskabet og dets medlemsstater til:

i) fuldt ud at opfylde deres forpligtelser i henhold til protokol nr. 6 om rom i den fjerde Lomé-konvention, herunder de forpligtelser der er indgået i henhold til midtvejsevalueringen, og forlænge præferencerne ud over år 2000 for at gøre det muligt for AVS-staterne at udvikle deres traditionelle handelsstrømme med EU til deres fulde potentiale,

ii) sikre, at AVS-romproducenternes interesser fuldt ud forsvares under den kommende revision af WTO-aftalerne;

iii) sikre, at der, i overensstemmelse med erklæringen af 24. marts 1997, på baggrund af indholdet af memorandummet mellem EU og USA, ikke sker nogen negativ indvirkning på AVS-eksporten af rom, og at AVS-staterne konkurrencestilling på markedet opretholdes;

iv) pristalsregulere den prisfastsættelsesmekanisme, der er indeholdt i memorandummet mellem EU og USA, idet toldafgifterne på lavprisrom og EU-toldafgifterne på rom fra lande uden for AVS opretholdes, hvorved AVS-landene beskyttes mod konkurrence fra leverandører fra tredjelande, der sælger subsidierede mærker;

v) sikre, at der vedtages hensigtsmæssige ordninger inden Lomé IV-konventionens udløb for at sikre, at AVS-rom bevarer sin andel af EU-markedet, og, at AVS-staternes præferencer ikke yderligere undermineres;

vi) sikre, at den GATT-kompatible prisfastsættelsesmekanisme, som fastholder told på lavprisrom fra lande uden for AVS, opretholdes og ikke indgår i studehandler under fremtidige GATT/WTO-runder om toldnedsættelser;

vii) fortsat at sikre nøje anvendelse uden undtagelser af EU's restriktive bestemmelser om markedsføring under benævnelsen "rom", jf. artikel 4 i Rådets forordning (EØF) nr. 1576/89;

2. pålægger sine formænd at sende denne beslutning til AVS-EU-Rådet og Kommissionen.

(1) Vedtaget af Den Paritetiske Forsamling AVS-EU den 1. april 1999 i Strasbourg (Frankrig).